अफसरों आैर ठेकेदारों पर भारी पड़ेगा घटिया निर्माण का मामला
नाबार्ड के सहयोग से जिले की 50 सोसायटियों में बनवाए गए घटिया खाद गोदामों का मामला अब आरईएस के अफसरों के साथ ही ठेकेदारों पर भी भारी पड़ने वाला है। इनमें से एक खाद गोदाम का निरीक्षण करने के बाद कलेक्टर भीम सिंह ने भी माना है कि निर्माण कार्य काफी घटिया हुआ है। इसके बाद उन्होंने संबंधितों के खिलाफ कड़ी कार्रवाई समेत रिकवरी कराने के संकेत भी दिए हैं।
बताया गया है कि डेढ़ साल पूर्व 10-10 लाख रुपए की लागत से 50 सोसायटियों में खाद भंडारण के लिए गोदाम बनाने की स्वीकृति मिली थी। इसमें से 7.50 लाख रुपए का ऋण नाबार्ड से मिला और 2.50 लाख रुपए की सब्सिडी शामिल है। आरईएस ने इन गोदामों का निर्माण कराने के बाद जब संबंधित समितियों को हैंडओवर करना चाहा, तब अधिकांश समितियों ने घटिया काम होने की वजह से लेने से इंकार कर दिया। इसके बाद से सभी गोदाम भगवान भरोसे पड़े हुए हैं।
आज की स्थिति में अधिकांश गोदामों की फ्लोरिंग उखड़ चुकी है और चूहे उनमें बिल बना रहे हैं। छत में लगे एसबेस्टस शीट टूट-फूट चुकी है अौर वेंटिलेटर से पानी अंदर आने से रोकने की कहीं कोई व्यवस्था नहीं है। दीवारों में जगह-जगह दरार होने के कारण सीपेज होता है। ऐसे हालात में इन गोदामों में खाद भंडारण संभव ही नहीं है। समितियां चाहती हैं कि आरईएस सारी खामियों को पहले दूर करे, तब वे गोदामों को अपनी सुपुर्दगी में लेंगे, लेकिन इसके उलट आरईएस के ईई सुधीर तिवारी का कहना है कि सभी गोदाम समितियों को हैंडओवर किए जा चुके हैं और जो खामियां दिख रही हैं, उनका कारण मेंटनेंस नहीं किया जाना है।
ठेकेदार के खिलाफ करेंगे कार्रवाई
आरईएस के पुराने ईई के समय इन खाद गोदामों का निर्माण हुआ है। काम निम्न स्तर का हुआ है। इसकी जांच कराएंगे और ठेकेदार से रिकवरी कराकर कार्रवाई भी करेंगे। भीम सिंह, कलेक्टर, धमतरी
गोदाम खाद रखने लायक नहीं, समितियां परेशान
आरईएस ने गोदाम बनाकर अपना पीछा छुड़ा लिया, लेकिन अब परेशानी सोसायटियों को हो रही है। गोदाम खाद रखने लायक ही नहीं हैं। नाबार्ड के ऋण की अदायगी 10 सालाना किश्तों में करनी है, लेकिन गोदाम हैंडओवर नहीं होने के कारण इसकी अदायगी शुरू नहीं हाे पा रही है और पूरी राशि का ब्याज पटाने का अतिरिक्त भार सोसायटियों पर पड़ रहा है। महेंद्र साहू, अध्यक्ष भोथली सोसायटी
कलेक्टर ने लिया जायजा
भोथली सोसायटी के अध्यक्ष महेंद्र साहू की शिकायत पर गत दिवस कलेक्टर भीम सिंह ने स्वयं कंडेल पहुंचकर खाद गोदाम का जायजा लिया, तब उन्हें वहां की फ्लोर उखड़ी, खुले वेंटिलेटर, दीवारों में दरारें और सीपेज के साथ कांक्रीट की फ्लोर में ही चूहे के बिल भी नजर आए। इसके बाद उन्होंने भी माना कि निर्माण कार्य काफी घटिया है। उन्हें बताया गया कि यही हाल अन्य 50 खाद गोदामों का भी है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva